
REGIONŲ ADMINISTRACINIS TEISMAS

SPRENDIMAS
LIETUVOS RESPUBLIKOS VARDU

2025 m. lapkričio 12 d.
Vilnius


Regionų administracinio teismo teisėjų kolegija, susidedanti iš teisėjų Nuasmeninta, Jūratės Gaidytės-Lavrinovič ir  Nuasmeninta (kolegijos pirmininkė ir pranešėja),
viešame teismo posėdyje rašytinio proceso tvarka išnagrinėjo administracinę bylą pagal pareiškėjos Nuasmeninta skundą atsakovėms Valstybinei teritorijų ir planavimo statybos inspekcijai prie Lietuvos Respublikos aplinkos ministerijos, Nacionalinei žemės tarnybai prie Lietuvos Respublikos aplinkos ministerijos ir Kretingos rajono savivaldybei, atstovaujamai Kretingos rajono savivaldybės administracijos, dėl sprendimų panaikinimo, įpareigojimo atlikti veiksmus ir neturtinės žalos atlyginimo. 

Teisėjų kolegija  

n u s t a t ė :

1. Pareiškėja Nuasmeninta (toliau – ir pareiškėja) kreipėsi į teismą su skundais, prašydama: 1) panaikinti Valstybinės teritorijų planavimo ir statybos inspekcijos prie Lietuvos Respublikos aplinkos ministerijos  (toliau – ir Inspekcija) 2025 m. kovo 6 d. sprendimo, įforminto raštu Nr. 2D-5331 ,,Dėl Jūsų skundų“ (toliau – ir Inspekcijos Sprendimas) dalį; 2) panaikinti Nacionalinės žemės tarnybos prie Lietuvos Respublikos aplinkos ministerijos (toliau – ir NŽT) 2025 m. kovo 28 d. sprendimą, įformintą raštu Nr. 1SD-35832-(5.75 Mr.) ,,Dėl Jūsų pateiktų skundų“ (toliau – ir NŽT Sprendimas); 3) priteisti iš Kretingos rajono savivaldybės, atstovaujamos Kretingos rajono savivaldybės administracijos, 1 000 eurų neturtinę žalą; 4) priteisti bylinėjimosi išlaidas.
2. Pareiškėja skundus grindžia šiais argumentais:
2.1. Pareiškėja 2024 m. lapkričio 27 d. su skundu kreipėsi į Inspekciją, prašydama įvertinti Kretingos rajono savivaldybės administracijos 2024 m. spalio 14 d. išduoto statybą leidžiančio dokumento Nr. LRS-35-241014-00026,  suteikiančio teisę žemės sklype adresu M. Nuasmeninta, Salantai, Kretingos r. sav., vykdyti nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbus (toliau – ir Statybos leidimas) teisėtumą. Inspekcija Statybos leidimo išdavimo teisėtumo patikrinimą atlikti atsisakė, motyvuodama tuo, kad Statybos leidimas išduotas pagal parengtą projektą ir gavus visų besiribojančių žemės sklypų savininkų ir valdytojų sutikimus.
2.2. Nesutikdama su Inspekcijos atsakymu, 2025 m. vasario 21 d. su skundu dar kartą kreipėsi į Inspekciją, prašydama atlikti Statybos leidimo išdavimo teisėtumo patikrinimą ir pateikti valstybinės žemės patikėtinio – Kretingos rajono savivaldybės administracijos (toliau – ir Administracija) pareiškėjai siųstos medžiagos kopijas. Inspekcija Sprendimu informavo, kad ankstesnio Inspekcijos sprendimo nekeis ir Statybos leidimo išdavimo teisėtumo patikrinimo neatliks. Inspekcija kartu su Sprendimu pateikė: 1) projektą, kuriam išduotas Statybos leidimas; 2)  valstybinės žemės patikėtinio Kretingos rajono savivaldybės mero 2024 m. birželio 27 d. raštą Nr. (4.1.17 Mr) D3-4270 ,,Dėl sutikimo statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai“. 
2.3. Pareiškėja 2025 m. kovo 21 d. su prašymu kreipėsi ir į NŽT, prašydama įvertinti Kretingos rajono savivaldybės mero, kaip valstybinės žemės patikėtinio, veiksmus, išduodant sutikimą statyti statinį žemės sklype, besiribojančiame su valstybine žeme, kurioje nesuformuoti žemės sklypai, Lietuvos Respublikos žemės įstatymo (toliau – Žemės įstatymas), Lietuvos Respublikos statybos įstatymo (toliau – Statybos įstatymo), Lietuvos Respublikos viešojo administravimo įstatymo (toliau – ir VAĮ) bei Kretingos rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių, patvirtintų Kretingos rajono savivaldybės tarybos 2024 m. sausio 25 d. sprendimu Nr. T2-24 „Dėl Kretingos rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių patvirtinimo“, (toliau – Taisyklės) kontekste. NŽT Sprendimu pareiškėjos skundo dalį dėl Kretingos rajono savivaldybės mero veiksmų nagrinėti atsisakė, kitą skundo dalį dėl Statybos leidimo išdavimo teisėtumo persiuntė nagrinėti Inspekcijai.
 2.4. Administracijos Architektūros ir teritorijų planavimo skyriaus 2024 m. birželio 14 d.  rašto Nr. (4.1.9 Mr) D3-3997 „Dėl informacijos pateikimo“ (toliau – ir Pranešimas) pareiškėja negavo, nes  Administracijos darbuotojai šį raštą  jai išsiuntė paprastu paštu adresu: Nuasmeninta, Salantų m., LT-97313 Kretingos r. sav., pažeidžiant Statybos įstatymo 27 straipsnio 5 dalies 6 punkto, Žemės įstatymo 34 straipsnio 1 dalies, Viešojo administravimo įstatymo 9 straipsnio ir Taisyklių 9 punkto nuostatas. 
2.5. Administracijos atsakingi darbuotojai nepagrįstai nusprendė, kad pareiškėja neprieštarauja vykdyti nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbus gretimame sklype, besiribojančiame su jos naudojama valstybine žeme, kurioje nesuformuoti žemės sklypai, 1,39 m atstumu iki nesuformuotos valstybinės žemės sklypo, kuriame yra ir jai nuosavybės teise priklausantys statiniai, ribos. Administracijos atsakingi darbuotojai, rengdami Kretingos rajono savivaldybės mero sutikimo statyti statinį žemės sklype, besiribojančiame su valstybine žeme, kurioje nesuformuoti žemės sklypai, projektą, vadovaudamiesi Viešojo administravimo įstatymo 10 straipsnio 2 punkto reikalavimais ir Viešojo administravimo įstatymo 3 straipsnio 4, 8 dalyse įtvirtintais įstatymo viršenybės ir nepiktnaudžiavimo valdžia principais, privalėjo įsitikinti, kad Pranešimo išsiuntimas pareiškėjai                 E. pristatymo sistemos priemonėmis yra tinkamai atliktas, pareiškėja Pranešimą gavo ir savo valią dėl nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbų gretimame sklype, besiribojančiame su jos naudojama valstybine žeme, kurioje nesuformuoti žemės sklypai, 1,39 m atstumu iki nesuformuotos valstybinės žemės sklypo, kuriame yra ir jai nuosavybės teise priklausantys statiniai, ribos išreiškė – pateikė rašytinę nuomonę arba pasyviai – neatsakė į Pranešimą.
2.6. Neteisėti Administracijos atsakingų darbuotojų veiksmai pažeidė pareiškėjos teisę į nuosavybės neliečiamumą ir tinkamą nuosavybės naudojimą, padarė jai didelę moralinę skriaudą, ji patyrė ir patiria skaudų nusivylimą savivaldos institucijomis ir nepasitikėjimą jomis, netikėjimą jų gebėjimu užtikrinti gerą administravimą, atsakingą valdymą, lygiateisiškumą, nuosavybės neliečiamumą bei kitų jos teisių ir teisėtų interesų, ir netgi – viešųjų interesų apsaugą.  Šios neturtinės žalos atlyginti alternatyviais būdais nėra galimybės, todėl prašo neturtinės žalos atlyginimą priteisti iš Kretingos rajono savivaldybės, atstovaujamos Administracijos. Prašomas priteisti 1 000 eurų žalos atlyginimas atitinka teismų praktiką.
 2.7. Inspekcija nepagrįstai atsisakė vykdyti Lietuvos Respublikos teritorijų planavimo, statybos ir žemės naudojimo valstybinės priežiūros įstatymo (toliau – ir Priežiūros įstatymas) 10 straipsnyje ir Prisijungimo sąlygų, specialiųjų reikalavimų ir statybą leidžiančių dokumentų išdavimo teisėtumo tikrinimo tvarkos aprašo, patvirtinto Inspekcijos viršininko 2024 m. spalio 7 d. įsakymu Nr. 1V-119, (toliau – Aprašas) IV skyriuje ,,Statybą leidžiančių dokumentų išdavimo teisėtumo tikrinimas" nustatytas pareigas, o taip pat ir pareigas, susijusias su viešojo intereso gynimu, įtvirtintas Statybos įstatymo 521 straipsnio 2, 5 ir 9 punktuose.
[bookmark: _Hlk213759874]2.8. Nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbai neteisėtai atliekami 1,39 m atstumu iki valstybinės žemės, kurioje nesuformuoti žemės sklypai, adresu Nuasmeninta, Salantų m., Kretingos r. sav., ribos, o tvora pastatyta ant valstybinės žemės, nesuformuotos žemės sklypu, ribos. Statybos leidimu neteisėtai leidžiama užstatyti pareiškėjos naudotą valstybinę žemę, o nuo 2024 m. spalio 11 d. – lygiomis teisėmis su valstybe privačiai valdomą 39,7 kv. m žemės sklypo dalį. Neteisėtas valstybinės žemės užgrobimas yra nusikalstama veika ir pažeidžia viešą interesą, o pareiškėjos valdomos žemės užgrobimas akivaizdžiai pažeidžia jos teises į nuosavybės neliečiamumą.
2.9. Projekte, Kretingos rajono savivaldybės mero 2024 m. birželio 27 d. rašte Nr. (4.1.17 Mr) D3-4270 ,,Dėl sutikimo statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai“ nurodytas 1,39 m atstumas nuo žemės sklypo, kuriame yra vykdomi nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbai iki valstybinės žemės, nesuformuotos atskiru žemės sklypu,  esančios adresu Nuasmeninta, Salantų m., Kretingos r. sav., ribos reiškia 0,84 m atstumą iki kadastrinės žemės sklypo ribos. Sutikimo  vykdyti nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbus  0,84 m atstumu iki  valstybinės žemės, nesuformuotos atskiru žemės sklypu,  esančios adresu Nuasmeninta, Salantų m., Kretingos r. sav., ribos nėra.
2.10. Projektas neatitinka Statybos įstatymo 27 straipsnio 5 dalies 2 punkto ir Statybos įstatymą įgyvendinančių teisės aktų reikalavimų. Statytoja ir jos įgaliotas projektuotojas suklastojo besiribojančio žemės sklypo ribą. Nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo statybos vietą perkėlė arčiau  valstybinės žemės, nesuformuotos atskiru žemės sklypu, esančios adresu Nuasmeninta, Salantų m., Kretingos r. sav., ribos. Valstybinės žemės patikėtinio sutikimas tokiems veiksmas neišduotas.
2.11. Inspekcijos Sprendimas teisiškai nepagrįstas. Inspekcija Sprendime nenurodė jokių teisės aktų, kurių pagrindu priėmė sprendimą atsisakyti vykdyti Priežiūros įstatymo 10 straipsnyje ir Aprašo IV skyriuje nustatytas pareigas. Inspekcija nepagrįstai atsisakė nagrinėti nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo statybos aplinkybes.
[bookmark: _Hlk213832565]2.12. NŽT atsisakymas nagrinėti pareiškėjos skundą dėl valstybinės žemės patikėtinio veiksmų, išduodant sutikimą statyti statinį žemės sklype, besiribojančiame su valstybine žeme,  kurioje nesuformuoti žemės sklypai, priimtas be jokio teisinio pagrindo. NŽT pareiga kontroliuoti valstybinės žemės patikėtinių administracinių sprendimų, susijusių su suteiktos patikėjimo teisės įgyvendinimu  nustatyta Žemės įstatymo 32 straipsnio 3 dalies 13 ir 14 punktuose, 361 straipsnio 1, 3, 4 ir 7 dalyse, 362 straipsnio 1, 2 ir 3 dalyse,  Valstybinės žemės patikėtinių, turinčių teisę sudaryti Lietuvos Respublikos žemės įstatyme nustatytus valstybinės žemės sandorius, veiklos kontrolės taisyklių, patvirtintų Lietuvos Respublikos aplinkos ministro 2024 m. birželio 7 įsakymu Nr. D1-188,  (toliau - ir Kontrolės taisyklės) 9.3 - 9.4 papunkčiuose ir 12 punkte.
2.13. NŽT, gavusi pareiškėjos 2025 m. vasario 21 d.  skundą, kuriame pateikti duomenys apie Kretingos rajono savivaldybės mero – valstybinės žemės patikėtinio neteisėtus administracinius sprendimus ir veiksmus, privalėjo atlikti neplaninę valstybinės žemės patikėtinio veiklos kontrolę. Valstybinės žemės naudojimas statybai pagal Statybos įstatymo 521 straipsnio 2 punkto nuostatas yra viešasis interesas. NŽT turėjo pareigą reikalauti panaikinti neteisėtą sandorį – Kretingos rajono savivaldybės mero sutikimą statyti statinį žemės sklype, besiribojančiame su valstybine žeme,  kurioje nesuformuoti žemės sklypai, o savivaldybei nesutikus – kreiptis į teismą dėl viešojo intereso gynimo.
2.14. NŽT Sprendimo nenagrinėti pareiškėjos skundo ir skundą persiųsti nagrinėti Inspekcijai teisiškai nepagrindė – nenurodė jokių teisės aktų, kurių pagrindu priėmė sprendimą atsisakyti vykdyti Žemės įstatymo 361 straipsnio 1, 3, 4 ir 7 dalyse, 362 straipsnio 1, 2 ir 3 dalyse nustatytas pareigas. NŽT pažeidė Viešojo administravimo įstatymo 10 straipsnio 2 dalies nuostatą administracinį sprendimą pagrįsti teisės aktais, Viešojo administravimo įstatymo 3 straipsnyje  įtvirtintus įstatymo viršenybės, išsamumo ir nepiktnaudžiavimo valdžia principus, pažeidė pareiškėjos teisę į gerą administravimą.
3. Inspekcija su pareiškėjos skundais nesutinka, prašo juos skundus atmesti kaip nepagrįstus. Inspekcija nesutikimą su pareiškėjos skundais grindžia šiais argumentais:
3.1. Pareiškėja į Inspekciją kreipėsi dėl nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo, teigdama, kad statytoja nesudėtingos kategorijos vieno buto gyvenamojo namo rekonstravimą, trijų pagalbinio ūkio paskirties pastatų rekonstravimą vykdo savavališkai. Skunduose Inspekcijai pareiškėja nurodė, kad  statytojai nepagrįstai išduotas Statybos leidimas, nes nesudėtingos kategorijos vieno buto gyvenamojo namo rekonstravimui, trijų pagalbinio ūkio paskirties pastatų rekonstravimui negautas  pareiškėjos kaip besiribojančio žemės  sklypo bendrasavininkės sutikimas statyti statinį arčiau nei 3 metrai iki gretimo žemės sklypo ribos.
3.2. Pirminis statytojos  prašymas išduoti statybą leidžiantį dokumentą Lietuvos Respublikos statybos leidimų ir statybos valstybinės priežiūros informacinėje sistemoje (toliau – IS „Infostatyba“) užregistruotas 2024 m. rugpjūčio 12 d. Nr. SRA-35-240812-00198. Administracijos atsakingas darbuotojas šį prašymą priėmė 2024 m. rugpjūčio 20 d. 
3.3. Pareiškėja besiribojančio žemės sklypo bendrasavininke  tapo tik 2024 m. spalio 11 d., todėl statytoja neturėjo pareigos ir galimybės gauti iš pareiškėjos, kaip besiribojančio sklypo bendrasavininkės, sutikimo statyti statinius arčiau nei 3 metrai iki žemės sklypo ribos, kadangi pareiškėja tuo metu neturėjo nuosavybės teisių į šį sklypą.
3.4. Nepasitvirtinus pareiškėjos skunduose nurodomoms aplinkybėms apie pažeistą jos teisę, kad besiribojančiame žemės sklype statiniai nebūtų statomi arčiau nei 3 metrai iki žemės sklypo, esančio  Nuasmeninta, Salantų m., Kretingos r. sav., ribos, bei nesant kitų aplinkybių, kurios leistų suabejoti Statybos leidimo pagrįstumu, tolesnis pareiškėjos skundų tyrimas buvo nutrauktas. Inspekcija informavo pareiškėją, kad visos aplinkybės buvo pakartotinai patikrintos bei nustatyta, kad Inspekcijos priimtas ankstesnis sprendimas yra pagrįstas, todėl nebus pakeistas ar panaikintas.
3.5. Inspekcija, nagrinėdama pareiškėjos skundus, nenustatė viešojo intereso pažeidimo požymių, kadangi žemės sklypas M. Nuasmeninta, Salantai, Kretingos r. sav.,  nuosavybės teise priklauso privatiems asmenims, o taip pat rekonstruojami statiniai nėra visuomeninės paskirties pastatai. Inspekcija neturi duomenų, kad dėl statybą leidžiančio dokumento teisėtumo teisėsaugos institucijos atliktų tyrimą arba būtų įtarimų, kad yra pažeistas viešasis interesas.
3.6. Inspekcijos Sprendimas atitinka jam keliamus reikalavimus, t. y. Inspekcijos Sprendime  nurodytas teisinis ir faktinis pagrindas, nurodytos nustatytos aplinkybės, kurios lėmė sprendimą nutraukti pareiškėjos skundų nagrinėjimą bei teisės aktų nuostatos, kuriomis šis sprendimas pagrįstas. Šios aplinkybės rodo, kad Inspekcijos sprendimas yra pagrįstas bei teisėtas, atitinka Viešojo administravimo įstatymo 10 straipsnyje tokio pobūdžio sprendimams keliamus reikalavimus, nustatytą teisinį reglamentavimą bei yra priimtas nepažeidžiant nepiktnaudžiavimo valdžia principo, t. y. nepažeidžiant Inspekcijos kompetencijos ribų.
3.7. Pareiškėja neįrodė Inspekcijai keliamo reikalavimo pagrįstumo. Iš pareiškėjos skunduose nurodytų aplinkybių nėra aišku, kokios konkrečios jos teisės ar teisėti interesai skundžiamu Inspekcijos Sprendimu yra pažeisti, kaip pažeidimas pasireiškė, kaip dėl skundžiamo Inspekcijos Sprendimo pasikeitė pareiškėjos teisių ir pareigų apimtis ir kaip pasikeistų jos teisių ir pareigų apimtis, jei skundžiamas Inspekcijos Sprendimas būtų panaikintas. Pareiškėja nenurodo, kokias konkrečias neigiamas pasekmes Statybos leidimas jai sukelia. Pareiškėja nepagrindė savo teisės kreiptis į teismą teisminės gynybos ir neįrodė savo materialinio teisinio suinteresuotumo.
3.8. Inspekcijos Sprendimas dokumentų valdymo informacinėje sistemoje DBSIS registruotas 2025 m. kovo 6 d. 15:48:10 val. Pareiškėjai Inspekcijos Sprendimas  el. paštu išsiųstas 2025 m. kovo 6 d. 15:48:27 val. Išsiųstas el. laišku pareiškėjai Inspekcijos sprendimas Inspekcijai kaip neįteiktas negrįžo. Inspekcijos sprendimo apskundimo terminas, atsižvelgiant į tai, kad 2025 m. balandžio 6 d.  buvo poilsio, t. y. nedarbo diena, sekmadienis,  baigėsi 2025 m. balandžio 7 d. Teismas pareiškėjos skundą gavo 2025 m. balandžio 9 d. Pareiškėja praleido įstatymu nustatytą Sprendimo apskundimo terminą. Pareiškėja į teismą kreipėsi jau ne pirmą kartą ir turi su tuo susijusią gyvenimišką patirtį. Be to, pareiškėja savo skunde pati nurodo teisinį reglamentavimą, apibrėžiantį skundų pateikimo teismui tvarką ir terminus, todėl turėjo žinias ir galimybę įvertinti situaciją, veikti atsakingai ir rūpestingai. Inspekcijos Sprendime pareiškėjai buvo išaiškinta Sprendimo apskundimo tvarka ir terminai. Pareiškėja neprašo praleisto termino atnaujinti, nenurodo ar buvo kokios nors svarbios pateisinančios priežastys, dėl kurių šis terminas praleistas bei nėra pateikta jokių įrodymų, kurie patvirtintų, kad tokios priežastys realiai buvo.
3.9. Pareiškėja skundą teismui dėl Inspekcijos Sprendimo pateikė neturėdama tam teisinio pagrindo ir praleidusi įstatymu nustatytus apskundimo terminus. Byla dalyje dėl pareiškėjos reikalavimų, pareikštų Inspekcijai turi būti nutraukta. Teismui atsisakius nutraukti bylą, prašo pareiškėjos skundą atmesti kaip nepagrįstą, nes Inspekcijos sprendimas yra teisėtas, pagrįstas bei nepažeidžia Lietuvos Respublikos administracinių bylų teisenos įstatymo (toliau – ir ABTĮ) 91 straipsnio 1 dalyje nustatytų reikalavimų.
3.10. Pareiškėjos reikalavimą, pareikštą Kretingos rajono savivaldybei, atstovaujamai Kretingos rajono savivaldybės administracijos, Inspekcija prašo spręsti teismo nuožiūra.
4. NŽT su pareiškėjos skundais nesutinka, prašo juos atmesti kaip nepagrįstus. NŽT atsiliepimus grindžia šiais argumentais:
4.1. NŽT funkcijoms nėra priskirta vertinti savivaldybės mero išduotus sutikimus ir priimtus sprendimus dėl savivaldybės patikėjimo teise valdomos valstybinės žemės naudojimo, susijusius su statytojo teisės įgyvendinimu, susisiekimo komunikacijų, inžinerinių tinklų tiesimu, veikla vandens telkiniuose ir žemės gelmių tyrimu; valstybinės žemės nuomos teisės perleidimo ar įkeitimo; teritorijų, kuriose taikomos specialiosios žemės naudojimo sąlygos, nustatymo; sandoriu nustatomų servitutų patikėjimo teise valdomuose valstybinės žemės sklypuose nustatymo, bendraturčio teisių įgyvendinimo. 
4.2. NŽT Sprendimu pareiškėjos skundų dalį dėl Statybos leidimo išdavimo teisėtumo,  Kretingos rajono savivaldybės mero sutikimo statyti statinį žemės sklype, besiribojančiame su valstybine žeme,  kurioje nesuformuoti žemės sklypai, išdavimo ir Kretingos rajono savivaldybės  mero bei Administracijos darbuotojų veiksmų paliko nenagrinėtą kaip nepriskirtiną NŽT kompetencijai. Kitą pareiškėjos skundų dalį dėl Statybos leidimo teisėtumo persiuntė pagal kompetenciją Inspekcijai.
4.3. Lietuvos Respublikos Vyriausybės 2024 m. sausio 10 d. nutarimo Nr. 32 „Dėl valstybinės žemės sklypų (jų dalių) ir žemės sklypais nesuformuotos valstybinės žemės plotų perdavimo valdyti savivaldybėms patikėjimo teise“ 1.22 punktu Lietuvos Respublikos Vyriausybė nutarė perduoti Kretingos rajono savivaldybei – pagal 22 priede nurodytą sąrašą ir pridedamą Kretingos rajono savivaldybei patikėjimo teise valdyti perduodamų savivaldybės miestų ir miestelių teritorijų ribose, esančių žemės sklypais nesuformuotos valstybinės žemės plotų planą.
4.4. NŽT, vadovaudamasi Žemės įstatymo 36 straipsnio, Priežiūros įstatymo 7 straipsnio 1 dalies, 2 dalies 2 punkto nuostatomis, pareiškėjos skundo dalį dėl Statybos leidimo teisėtumo pagal kompetenciją persiuntė nagrinėti Inspekcijai.
4.5. NŽT neturi duomenų apie iki 2024 m. sausio 1 d. išduotus sutikimus  statyti statinius žemės sklypuose, besiribojančiuose su valstybine žeme, kurioje nesuformuoti žemės sklypai.
5. Kretingos rajono savivaldybė, atstovaujama Administracijos, su pareiškėjos skundais taip pat nesutinka ir prašo pareiškėjos skundus atmesti kaip nepagrįstus. Kretingos rajono savivaldybė, atstovaujama Administracijos, atsiliepimą grindžia šiais argumentais:
5.1. Administracija, rengdama pareiškėjai adresuotus dokumentus, naudojosi  informacija ir duomenimis, kurie nurodyti valstybės įmonės (toliau – VĮ) „Registrų centras“ Nekilnojamojo turto registro duomenų bazės 2024 m. kovo 26 d. išraše. Pastatų savininkams ar valdytojams raštai „Dėl informacijos pateikimo“ išsiųsti pagal VĮ „Registrų centras“ Nekilnojamojo turto registro duomenų bazės 2024 m. kovo 26 d. išrašuose nurodytus turto savininkų ir/ar valdytojų adresus, t. y. Nuasmeninta, Nuasmeninta ir M. Nuasmeninta, Salantai, Kretingos r. sav.
5.2. Lietuvos pašto 2024 m. birželio 14 d. Ataskaita už suteiktas paslaugas patvirtina, kad pašto siunta Nr. UE1973368145LT, adresuota gavėjai Nuasmeninta, adresu Nuasmeninta 97313 Salantai, priimta 2024 m. birželio 14 d. 
5.3. Viešojo administravimo įstatymo 9 straipsnio 2 dalies nuostata nedraudžia asmenims dokumento išsiųsti paštu, jeigu tai užtikrina realų adresato pasiekimą. Nei įstatymas, nei poįstatyminiai aktai nenumato absoliučios prievolės viešojo administravimo subjektams visus dokumentus siųsti tik elektroniniu būdu. Pareiškėja nepaneigė, kad dokumentą faktiškai gavo, todėl nėra pagrindo konstatuoti Administracijos veiksmų neteisėtumo.
5.4. Pareiškėjai neįrodžius Administracijos veiksmų neteisėtumo, pareiškėjos reikalavimas dėl neturtinės žalos atlyginimo nepagrįstas ir negali būti tenkinamas. 

Teisėjų kolegija 

k o n s t a t u o j a :

6. Byloje ginčas kilo dėl Inspekcijos Sprendimo dalies, kuria Inspekcija atsisakė tenkinti pareiškėjos skundą dėl Statybos leidimo teisėtumo patikrinimo, NŽT Sprendimo, kuriuo NŽT atsisakė nagrinėti pareiškėjos skundą, teisėtumo ir pagrįstumo bei Administracijos veiksmų neteisėtumo ir iš to kildinamos neturtinės žalos atlyginimo. 
7. VĮ „Registrų centras“ Nekilnojamojo turto registro duomenų bazės 2024 m. kovo 26 d. išrašo duomenimis nustatyta, kad pareiškėjai nuosavybės teise priklauso 1/2 pastato – gyvenamo namo (unikalus Nr. Nuasmeninta), pastato-tvarto (unikalus Nr. Nuasmeninta) ir kitų inžinierinių statinių – kiemo statinių (unikalus Nr. Nuasmeninta, šulinys, tvora, stoginė), esančių  Nuasmeninta,  Salantai, Kretingos r. sav. Pareiškėjai nuosavybės teise taip pat priklauso pastatas – ūkinis pastatas (unikalus Nr. Nuasmeninta), pastatas – garažas (unikalus Nr. Nuasmeninta), esantys Nuasmeninta, Salantai, Kretingos r. sav. Bylos duomenimis nustatyta, kad nurodyti pareiškėjai nuosavybės teise priklausantys pastatai iki 2024 m. birželio 13 d. buvo valstybinėje žemėje, nesuformuotoje atskiru žemės sklypu. 
8. VĮ „Registrų centras“ Nekilnojamojo turto registro duomenų bazės 2024 m. spalio 23 d. išrašo duomenimis nustatyta, kad 0,2121 ha žemės sklypas, unikalus Nr. Nuasmeninta, esantis Nuasmeninta, Salantai, Kretingos r. sav., suformuotas Nacionalinės žemės tarnybos prie Aplinkos ministerijos Nekilnojamojo turto kadastro skyriaus vyresniojo patarėjo 2024 m. birželio 13 d. sprendimu Nr. 1SK-14022-(10.1 E.). Nurodyto žemės sklypo naudojimo būdas: vienbučių ir dvibučių gyvenamųjų pastatų teritorijos.
9. VĮ „Registrų centras“ Nekilnojamojo turto registro duomenų bazės 2024 m. spalio 23 d. išrašo duomenimis taip pat nustatyta, kad nuo 2024 m. spalio 11 d. 1/2 žemės sklypo, unikalus                  Nr. Nuasmeninta, dalis nuosavybės teise priklauso pareiškėjai. Pareiškėja šią žemės sklypo dalį pagal 2024 m. spalio 11 d. Pirkimo–pardavimo sutartį Nr. 2724 įsigijo iš Lietuvos Respublikos. Likusi 1/2 žemės sklypo, unikalus Nr. Nuasmeninta, dalis nuosavybės teise priklausė Lietuvos Respublikai, kurią valstybinės žemės patikėjimo teise iki 2025 m. sausio 3 d. valdė Kretingos rajono savivaldybė.
10. VĮ „Registrų centras“ Nekilnojamojo turto registro duomenų bazės 2025 m. sausio                  13  d. išrašo duomenimis nustatyta, kad kitą 1/2 žemės sklypo, unikalus Nr. Nuasmeninta, dalį iš Lietuvos Respublikos pagal Valstybinės žemės sklypo pirkimo–pardavimo sutartį Nr. 24, sudarytą 2025 m. sausio 13 d.,  įsigijo Nuasmeninta ir Nuasmeninta.
11. Bylos duomenimis taip pat nustatyta, kad Inspekcijos Vakarų Lietuvos statybos valstybinės priežiūros departamente buvo gauti šie pareiškėjos skundai: 1) 2024 m. lapkričio 25 d.  skundas, persiųstas Lietuvos Respublikos aplinkos ministerijos 2024 m. lapkričio 27 d. raštu  dėl statybos darbų žemės sklype adresu Nuasmeninta, Salantai, Kretingos r. sav., teisėtumo; 2) 2024 m. lapkričio 27 d. skundas dėl statybos darbų teisėtumo adresu: Nuasmeninta, Salantai, Kretingos r. sav., bei galimai negauto rašytinio sutikimo dėl neišlaikomo norminio atstumo iki besiribojančio žemės sklypo, esančio adresu Nuasmeninta, Salantai, Kretingos r. sav.; dėl  2015–2017 m. atliktų  gyvenamojo namo, šiltnamio, stoginės, stoginės–voljero bei priestato prie tvarto statybos darbų, atliktų valstybinėje žemėje, nesuformuotoje atskiru žemės sklypu, adresu Nuasmeninta, Salantai, Kretingos r. sav.; 3) Lietuvos Respublikos aplinkos ministerijos 2025 m. sausio 15 d. raštu Nr. D8(E)-190 persiųstas pareiškėjos 2024 m. gruodžio 15 d. skundas dėl Aplinkos ministerijos 2024 m. lapkričio 27 d. sprendimo Nr. D8(E)-5403 dalies panaikinimo.
12. Inspekcija, išnagrinėjusi nurodytus pareiškėjos skundus, 2025 m. vasario 3 d.  sprendimu, kurį įformino raštu Nr. 2D-2705, nusprendė:
12.1. Pareiškėjos skundo dalį dėl Aplinkos ministerijos 2024 m. lapkričio 27 d. sprendimo Nr. D8(E)-5403 dalies panaikinimo atsisakė nagrinėti, vadovaudamasi Viešojo administravimo įstatymo 11 straipsnio 3 dalies 6 punktu kaip nepriskirtą Inspekcijos kompetencijai.
12.2. Inspekcija konstatavo, kad nesudėtingos kategorijos vieno buto gyvenamojo namo rekonstravimas, trijų pagalbinio ūkio paskirties pastatų rekonstravimas į pagalbinio ūkio statinį, adresu M. Nuasmeninta, Salantai, Kretingos r. sav., vykdomas teisėtai, nes yra išduotas statybą leidžiantis dokumentas.
12.3. Inspekcija, nustačiusi, kad statybos darbai valstybinėje žemėje, nesuformuotoje atskiru žemės sklypu, adresu Nuasmeninta, Salantai, Kretingos r. sav., atlikti anksčiau nei prieš 2 metus,  vadovaudamasi Priežiūros įstatymo 31 straipsnio 3 dalimi, pareiškėjos pranešimo dalies dėl Nuasmeninta, Salantai, Kretingos r. sav., atliktų gyvenamojo namo, priestato prie garažo, stoginės, stoginės – voljero ir šiltnamio statybos darbų statybos darbų teisėtumo nagrinėjimą nutraukė. 
13. Pareiškėja, vadovaudamasi Viešojo administravimo įstatymo 14 straipsniu, Inspekcijos 2025 m. vasario 3 d.  sprendimą, įformintą raštu Nr. 2D-2705 apskundė tam pačiam viešojo administravimo subjektui – Inspekcijai, pateikdama 2025 m. vasario 7 d. ir 2025 m. vasario 21 d. skundus:
13.1. pareiškėja 2025 m. vasario 7 d. skundu prašė: 
13.1.1. panaikinti Inspekcijos 2025 m. vasario 3 d. raštu Nr. 2D-2705 įformintą administracinį sprendimą nutraukti pareiškėjos skundų, susijusių su bendra daline nuosavybe valdomų pastatų Nuasmeninta, Salantuose, Kretingos r., avarijos, avarinės grėsmės, pastebėtų statinių deformacijų nagrinėjimą;
13.1.2. priimti naują sprendimą dėl pareiškėjos skundų, susijusių su pareiškėjos bendra daline nuosavybe valdomų pastatų Nuasmeninta, Salantuose, Kretingos r., avarijos, avarinės grėsmės, pastebėtų statinių deformacijų;
13.1.3 nušalinti Inspekcijos pareigūnes R. Nuasmeninta ir L. Nuasmeninta nuo šio skundo nagrinėjimo;
13.1.4. prijungti prie šio skundo nagrinėjimo medžiagos Kretingos rajono savivaldybės  2025 m. sausio 9 d. pranešimo ir pareiškėjos 2025 m. sausio 23 d. paaiškinimų nagrinėjimo medžiagas ir įvertinti, dėl kokių priežasčių šios medžiagos nebuvo nagrinėjamos ir vertinamos rengiant Inspekcijos 2025 m. vasario 3 d.  raštą Nr. 2D-2705.
13.2. pareiškėja 2025 m. vasario 21 d. skundu prašė: 
13.2.1. panaikinti Inspekcijos 2025 m. vasario 3 d.  rašte Nr. 2D-2705 priimtą sprendimą „pripažinti vieno buto gyvenamojo namo Kretingos raj. sav., Salantų m., Nuasmeninta rekonstravimą arčiau kaip 3 m nuo sklypo ribos teisėtu netikrinant statybos leidimo Nr. LRS-35-241014-00026 išdavimo teisėtumo“;
13.2.2. priimti naują sprendimą – atlikti Statybos leidimo išdavimo teisėtumo patikrinimą pagal pareiškėjos 2024 m. lapkričio 27 d. ir  2025 m. vasario 21 d. skunduose  nurodytas aplinkybes, „įskaitant, bet neapsiribojant Nacionalinės žemės tarnybos prie Aplinkos ministerijos ir Kretingos rajono savivaldybės kaip valstybinės žemės sklypo Nuasmeninta Salantų m. Kretingos r. sav. valdytojų patikėjimo teise išduotų sutikimų rekonstruoti vieno buto gyvenamąjį namą Kretingos raj. sav., Salantų m., M. Nuasmeninta arčiau kaip 3 m nuo sklypo ribos egzistavimą, pateikimą prie prašymo išduoti statybą leidžiantį dokumentą ir atitiktį Statybos įstatymo 27 straipsnio 5 dalies 6 punkto, Žemės įstatymo 347 straipsnio 1 dalies, NŽT direktoriaus 2024 m. sausio 16 d. įsakymu              Nr. 1P-7-(1.1 E.) patvirtintų Sutikimų statyti/ rekonstruoti statinius žemės sklypuose, besiribojančiuose su valstybiniais žemės sklypais ar valstybine žeme, kurioje nesuformuoti žemės sklypai, išdavimo taisyklių 9 punkto, Kretingos rajono savivaldybės Tarybos 2024 m. sausio 25 d. sprendimu patvirtintų Kretingos rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių 9 punkto reikalavimams, įvertinant siekimą įteisinti savavališką statybą prie sklypo ribos, kuri užfiksuota Google Maps Street View nuotraukoje, atliktoje 2023 m. rugsėjo mėnesį“;
13.2.3. atsakyti į visus pareiškėjos 2024 m. lapkričio 27 d. ir 2025 m. vasario 21 d.  skunduose keliamus klausimus, susijusius su Statybos  leidimo išdavimo teisėtumu, pareiškėjai, kaip Nuasmeninta Salantų m. Kretingos r. sav., sklypo bendrasavininkei ir jame esančių pastatų bendrasavininkei nepateikus sutikimo statyti vieno buto gyvenamąjį namą Kretingos raj. sav., Salantų m., M. Nuasmeninta, arčiau kaip 3 m nuo Žemės sklypo ribos ir neįvertinus siekio įteisinti savavališką statybą prie Žemės sklypo ribos;
13.2.4. pateikti pareiškėjai: a) Statybos leidimo išdavimo teisėtumo patikrinimo akto kopiją; b) NŽT sutikimo statyti pastatą arčiau kaip 3 m iki ribos su žemės sklypu Nuasmeninta, Salantuose, Kretingos r. ir „jo priedų, įskaitant, bet neapsiribojant, pranešimo pareiškėjai Nuasmeninta siuntimo medžiagos, kopijas“; c) Kretingos rajono savivaldybės sutikimo statyti pastatą arčiau kaip 3 m iki ribos su žemės sklypu Nuasmeninta, Salantuose, Kretingos r. ir „jo priedų, įskaitant, bet neapsiribojant, pranešimo pareiškėjai Nuasmeninta siuntimo medžiagos, kopijas“; d) paaiškinimus, kodėl Inspekcija nenagrinėjo pareiškėjos 2024 m. lapkričio 27 d.  skunde keltų klausimų, susijusių su Statybos leidimo išdavimo teisėtumo patikrinimu, pareiškėjai nedavus sutikimo statyti vieno buto gyvenamąjį namą Kretingos r., Salantų m., Nuasmeninta, arčiau kaip 3 m nuo Žemės sklypo ribos; 
13.2.5. nušalinti Inspekcijos pareigūnes R. Nuasmeninta ir L. Nuasmeninta nuo pareiškėjos               2025 m. vasario 21 d. skundo nagrinėjimo.
14. Inspekcija, išnagrinėjusi pareiškėjos 2025 m. vasario 7 d. ir 2025 m. vasario 21 d.  skundus, priėmė skundžiamą Sprendimą, kuriuo atsisakė juos tenkinti ir nusprendė  Inspekcijos              2025 m. vasario 3 d.  sprendimo, įforminto raštu Nr. 2D-2705, nenaikinti. 
15. Pareiškėja Nacionalinės žemės tarnybai 2025 m. vasario 21 d. ir 2025 m. kovo 21 d. pateikė skundus „Dėl statybos leidimo Nr.LRS-35-241014-00026 Nuasmeninta, Salantų m., Kretingos r. sav. išdavimui, pateikto sutikimo galimo suklastojimo“ ir „Dėl galimai neteisėtų veiksmų Kretingos rajono savivaldybės administracijos ir mero veiksmų, Statybos įstatymo 521 straipsnyje numatyto viešojo intereso pažeidimo išduodant Statybos įstatymo 27 straipsnio 5 dalies 6 punktu, Žemės įstatymo 34 straipsnio 1 dalimi numatytą valstybinės žemės patikėtinio sutikimą“.
 16. Nacionalinė žemės tarnyba 2025 m. kovo 28 d. raštu Nr. 1SD-35832-(Mr.) „Dėl pateiktų skundų“ informavo pareiškėją, kad NŽT nėra įgaliota vertinti Kretingos rajono savivaldybės priimtų sprendimų ar išduotų dokumentų. NŽT, vadovaudamasi Priežiūros įstatymo 7 straipsnio 1 dalimi, 2 dalies 2 punktu, Viešojo administravimo įstatymo 11 straipsnio 4 dalimi, pareiškėjos skundų dalį dėl statybą leidžiančių dokumentų teisėtumo persiuntė nagrinėti Inspekcijai.

                                                         Dėl termino

17. Pagal Administracinių bylų teisenos įstatymo 29 straipsnio 1 dalį, jeigu specialus įstatymas nenustato kitaip, skundas (prašymas, pareiškimas) administraciniam teismui paduodamas per vieną mėnesį nuo skundžiamo teisės akto paskelbimo arba individualaus teisės akto ar pranešimo apie veiksmą (atsisakymą atlikti veiksmus) įteikimo suinteresuotai šaliai dienos. 
18. Administracinių bylų teisenos įstatymo 65 straipsnio 2 dalyje nustatyta, kad metais, mėnesiais, savaitėmis ar dienomis skaičiuojamo termino eiga prasideda kitą dieną po tos kalendorinės datos ar įvykio, kurie nurodyti kaip jo pradžia.
[bookmark: _Hlk213767706]19. Byloje nustatyta, kad Inspekcijos  Sprendimas dokumentų valdymo informacinėje sistemoje DBSIS registruotas 2025 m. kovo 6 d. 15:48:10 val. Pareiškėjai Inspekcijos Sprendimas el. paštu išsiųstas 2025 m. kovo 6 d. 15:48:27 val. Byloje ginčo dėl šių faktinių aplinkybių nėra.
20. Pareiškėja nurodo, kad su skundžiamu Inspekcijos Sprendimu susipažino 2025 m. kovo               7 d., t. y. kitą dieną. Vadovaujantis Administracinių bylų teisenos įstatymo 65 straipsnio 2 dalimi, vieno mėnesio termino eiga prasidėjo 2025 m. kovo 8 d. Pareiškėja skundą EPP pasirašė ir teismui pateikė 2025 m. balandžio 8 d. 22:59:56 val. Todėl Inspekcijos atsiliepimo argumentas, kad pareiškėja skundą dėl Inspekcijos Sprendimo teismui pateikė praleidusi Administracinių bylų teisenos įstatymo 29 straipsnio 1 dalyje nustatytą vieno mėnesio terminą, yra nepagrįstas. 

                                             Dėl Inspekcijos sprendimo

21. Ginčo teisinius santykius reglamentuoja Lietuvos Respublikos teritorijų planavimo, statybos ir žemės naudojimo valstybinės priežiūros įstatymo (toliau  – Priežiūros įstatymas), Lietuvos Respublikos statybos įstatymo (toliau – Statybos įstatymas) nuostatos. 
22. Pagal Priežiūros įstatymo 7 straipsnio 2 dalį statybos valstybinė priežiūra apima, be kita ko, ir statybą leidžiančių dokumentų teisėtumo tikrinimą (2 punktas), statybos vykdymo teisėtumo tikrinimą (4 punktas), asmenų prašymų, skundų dėl statybos proceso nagrinėjimą (9 punktas). 
23. Priežiūros įstatymo 10 straipsnio 1 dalyje nustatyta, kad Inspekcija statybą leidžiančių dokumentų išdavimo teisėtumą tikrina: 1) vadovaudamasi Inspekcijos tvirtinamais patikrinimų planais;  2) viešojo administravimo subjektų, fizinių asmenų, juridinių asmenų ir jų padalinių, kitų juridinio asmens statuso neturinčių organizacijų ir jų padalinių pateiktų skundų pagrindu; 3) Statybos įstatymo 27 straipsnio 31 dalyje nurodytais atvejais; 4) savo iniciatyva, kai pagal turimą informaciją kyla įtarimų dėl statybą leidžiančių dokumentų išdavimo teisėtumo.
24. Pagal Priežiūros įstatymo 14 straipsnio 1 dalį savavališkos statybos aktas surašomas statybos valstybinės priežiūros pareigūnui nustačius, kad statyba yra savavališka. Priežiūros įstatymo 14 straipsnio 2 dalyje nustatyta, kad statybos valstybinės priežiūros pareigūnas per 10 darbo dienų nuo savavališkos statybos akto surašymo dienos pateikia šio straipsnio 1 dalyje nurodytam asmeniui privalomąjį nurodymą pašalinti savavališkos statybos padarinius. Privalomajame nurodyme nurodoma, kad asmuo turi teisę Statybos įstatymo ir jo įgyvendinamųjų teisės aktų nustatyta tvarka parengti projektinę dokumentaciją ir, sumokėjęs Statybos įstatymo 1 priede nustatytą įmoką už savavališkos statybos įteisinimą, gauti statybą leidžiantį dokumentą, šalinantį savavališkos statybos padarinius, tais atvejais, kai žemės sklype (teritorijoje), kuriame (-ioje) nustatyta savavališka statyba, tokios paskirties naujo statinio statyba yra galima arba tokie šio statinio rekonstravimo, remonto ar griovimo darbai yra galimi pagal galiojančius detaliuosius planus ar žemės valdos projektus (jeigu jie privalomi), taip pat bendruosius planus ar specialiojo teritorijų planavimo dokumentus ir tokia statyba neprieštarauja imperatyviems aplinkos apsaugos, paveldosaugos, saugomų teritorijų apsaugos teisės aktų reikalavimams. Be to, asmeniui nurodoma vienu iš šių būdų pašalinti savavališkos statybos padarinius: 1) nugriauti statinį ir sutvarkyti statybvietę; 2) išardyti savavališkai pastatytas (įrengtas, sumontuotas ir panašiai) ar perstatytas statinio dalis ir, jeigu būtina, sutvarkyti statybvietę; 3) atstatyti (atkurti) nugriautą kultūros paveldo statinį (išardytas jo dalis) ir, jeigu būtina, sutvarkyti statybvietę; 4) atstatyti nugriautą statinį ar išardytas statinio dalis, jeigu dėl statinio nugriovimo ar jo dalių išardymo buvo pažeistas viešasis interesas, ir, jeigu būtina, sutvarkyti statybvietę. 
25. Bylos duomenimis nustatyta, kad pareiškėjai nuosavybės teise priklausantys statiniai, esantys adresu Nuasmeninta, Salantai, Kretingos r. sav., iki 2024 m. birželio 13 d. buvo valstybinėje žemėje, nesuformuotoje atskiru žemės sklypu, kurią patikėjimo teise valdė Kretingos rajono savivaldybė. Valstybinė žemė, nesuformuota atskiru žemės sklypu, kurioje yra pareiškėjai nuosavybės teise priklausantys statiniai, ribojasi su žemės sklypu, esančiu M. Nuasmeninta, Salantai, Kretingos r.
25. Bylos duomenimis taip pat nustatyta, kad Kretingos rajono savivaldybės administracija pagal projektuotojo UAB ,,Architektai ir ko“ 2024 m. parengtą techninį darbo projektą                                    Nr. ARCHICO24-01-RK-TDP „Vieno buto gyvenamojo namo rekonstravimo, dviejų pagalbinio ūkio pastatų ir tvarto rekonstravimo į pagalbinio ūkio statinį, Kretingos raj. sav., Salantų m., M. Nuasmeninta, projektas“ (toliau – projektas) 2024 m. spalio 14 d. išdavė statybą leidžiantį dokumentą Nr. LRS-35-241014-00026,  suteikiantį teisę žemės sklype adresu M. Nuasmeninta, Salantai, Kretingos r. sav., vykdyti nesudėtingos kategorijos vieno buto gyvenamojo namo rekonstravimo, trijų pagalbinio ūkio paskirties pastatų rekonstravimo darbus.
26. Inspekcija, nagrinėdama pareiškėjos skundus, nustatė, kad pirminis statytojos prašymas išduoti statybą leidžiantį dokumentą IS „Infostatyba“ užregistruotas 2024 m. rugpjūčio 12 d. Statytoja  nustatyto dydžio rinkliavą už statybą leidžiantį dokumentą sumokėjo  2024 m. liepos 23 d. Kretingos rajono savivaldybės administracijai statytoja prašymą išduoti statybą leidžiantį dokumentą pateikė 2024 m. spalio 1 d. Byloje ginčo dėl šių aplinkybių nėra.
27. Inspekcija nustatytų faktinių aplinkybių pagrindu padarė išvadą, jog statybą leidžiantis dokumentas gretimo sklypo statytojai išduotas dar iki pareiškėjai 2024 m. spalio 11 d. sudarant 1/2 dalies valstybinės žemės sklypo pirkimo–pardavimo sutartį.
28.  Inspekcija Sprendime konstatavo, kad kartu su projektu pateikti visi jo derinimo metu gauti rašytiniai besiribojančių žemės sklypų savininkų ir valdytojų sutikimai, o pareiškėja projekto sprendinių derinimo metu dar nebuvo žemės sklypo Nuasmeninta, Salantuose, Kretingos r., bendrasavininkė. Valstybinė žemė, nesuformuota atskiru žemės sklypu, tuo metu priklausė Lietuvos Respublikai. Inspekcijos Sprendime pareiškėjai paaiškinta, kad atsižvelgiant į tai, jog statytojai yra išduotas statybą leidžiantis dokumentas, nėra pagrindo konstatuoti, kad statyba vykdoma neteisėtai. 
29. Pagal Statybos įstatymo 2 straipsnio 46 dalį savavališka statyba – statinio ar jo dalies statyba neturint galiojančio statybą leidžiančio dokumento arba jį turint, bet pažeidžiant esminius statinio projekto sprendinius.
30. Statybos įstatymo 2 straipsnio 61 dalyje nustatyta, kad statinio projektas – normatyvinių statybos techninių dokumentų nustatytos sudėties dokumentų, kuriuose pateikiami statytojo sumanyto statinio sprendiniai (statinio projekto dalys, skaičiavimai, brėžiniai), skirtų statybą leidžiančiam dokumentui gauti, statybai vykdyti ir statybos užbaigimo procedūroms atlikti, visuma.
31. Statybos įstatymo 2 straipsnio 87 dalyje nustatyta, kad statybą leidžiantis dokumentas – dokumentas, kuriuo kompetentinga institucija suteikia statytojui (užsakovui) teisę įgyvendinti statinio projektą.
32. Statybą leidžiantys dokumentai išduodami Statybos įstatymo 27 straipsnio 1 dalies 1-8 punktuose nurodytais atvejais. 
33. Kaip jau buvo nurodyta, Statybos leidimas vieno buto gyvenamojo namo rekonstravimo, dviejų pagalbinio ūkio pastatų ir tvarto rekonstravimo į pagalbinio ūkio statinį, Kretingos raj. sav., Salantų m., M. Nuasmeninta, išduotas 2024 m. spalio 14 d. Projekto derinimo metu ir išduodant Statybos leidimą buvo gauti rašytiniai besiribojančių žemės sklypų savininkų ir valdytojų sutikimai. Pažymėtina, kad projekto sprendinių derinimo metu valstybinę žemę, nesuformuotą atskiru žemės sklypu, esančią adresu Nuasmeninta, Salantai, Kretingos r. sav., patikėjimo teise valdė Kretingos rajono savivaldybė. Pareiškėja šių aplinkybių neginčija. 
34. Kretingos rajono savivaldybės meras 2024 m. birželio 27 d. raštu Nr. (4.1.17 Mr) D3-4270 „Dėl sutikimo statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai“ įformino sutikimą dėl gyvenamojo namo rekonstrukcijos, tvoros ir pagalbinio ūkio pastato statybos žemės sklype (kadastro Nr. Nuasmeninta) M. Nuasmeninta, Salantų m., Kretingos r. sav., atitinkamai 1,39 m, 0,00 m bei 1,05 m atstumu iki gretimybėje esančios nesuformuotos valstybinės žemės.
35. Kaip matyti iš pareiškėjos skundų, ji Statybos leidimo teisėtumą kvestionuoja tuo pagrindu, jog Klaipėdos rajono savivaldybės mero sutikimas statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai, išduotas pažeidžiant Taisyklėse nustatytą tokio sutikimo išdavimo procedūrą, t. y. netinkamai informuojant valstybinės žemės naudotoją – pareiškėją.
36. Taisyklių 16 punkte įtvirtinta, kad mero arba įgalioto administracijos direktoriaus ir skyriaus veiksmai (neveikimas) išduodant Sutikimą ar atsisakant išduoti Sutikimą gali būti skundžiami Viešojo administravimo įstatymo nustatyta tvarka. Taisyklių 16 punkte taip pat nustatyta, kad mero arba įgalioto administracijos direktoriaus priimtas sprendimas išduoti Sutikimą arba neišduoti Sutikimo gali būti skundžiamas Lietuvos Respublikos civilinio proceso kodekso nustatyta tvarka bendrosios kompetencijos teismui.
37. Kretingos rajono savivaldybės mero Sutikimo pareiškėja Taisyklių nustatyta tvarka neginčijo. 
38. Kitų įrodymų, paneigiančių Statybos leidimo teisėtumą, pareiškėja nepateikia (Administracinių bylų teisenos įstatymo 56 straipsnis).
39. Teisėjų kolegija, įvertinusi visas byloje nustatytas aplinkybes ir teisinį reguliavimą, daro išvadą, Inspekcija, priimdama skundžiamo Sprendimo dalį dėl Statybos leidimo teisėtumo, Priežiūros įstatymo ir Viešojo administravimo įstatymo nuostatų nepažeidė. Sprendime iš esmės yra pakankamai aiškiai išdėstyti Sprendimo motyvai ir jie pareiškėjai yra suprantami. Tai, kad pareiškėja nesutinka su tam tikrų aplinkybių vertinimu, nedaro ginčijamo Sprendimo dalies neteisėta ir nepagrįsta Administracinių bylų teisenos įstatymo 91 straipsnio 1 dalies prasme. Todėl pareiškėjos reikalavimas panaikinti Inspekcijos Sprendimo dalį dėl Statybos leidimo teisėtumo atmestinas kaip nepagrįstas (Administracinių bylų teisenos įstatymo 88 straipsnio 1 punktas). 

                                                 Dėl NŽT Sprendimo

40. Žemės įstatymo 7 straipsnio 1 dalies 2 punkte nustatyta, kad valstybinės žemės patikėjimo teisės subjektai (patikėtiniai), be kita ko, yra savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu, išskyrus žemę, kuri šio ir kitų įstatymų nustatyta tvarka patikėjimo teise perduota kitiems subjektams, ir valstybinės žemės, perduotos savivaldybėms patikėjimo teise Vyriausybės nustatyta tvarka šio straipsnio 2 dalyje nurodytoms reikmėms ar kitų įstatymų nustatytais atvejais ir sąlygomis šio straipsnio 3 dalyje nurodytoms reikmėms, taip pat valstybinės miško žemės sklypų, perduotų savivaldybėms patikėjimo teise Vyriausybės nutarimais šio straipsnio 5 dalyje nustatyta tvarka ir sąlygomis. 
41. Pagal Žemės įstatymo 7 straipsnio 1 dalies 4 punktą valstybinę žemę miestų ir miestelių teritorijų ribose patikėjimo teise perduodant šio straipsnio 1 dalies 2 punkte nurodytam subjektui, parengiamas Vyriausybės nutarimas, kuriame nurodomos visos savivaldybės su joms perduodama valstybine žeme, esančia tų savivaldybių miestų ir miestelių teritorijų ribose. Kartu su Vyriausybės nutarimu kiekvienai savivaldybei yra parengiami ir valstybinės žemės sklypų, perduodamų patikėjimo teise šio straipsnio 1 dalies 2 punkte nurodytam subjektui, priėmimo–perdavimo aktai. Priėmimo–perdavimo aktuose nurodomi perduodami savivaldybių miestų ir miestelių teritorijų ribose esantys valstybinės žemės sklypai ir nesuformuotų sklypais teritorijų plotus detalizuojantys duomenys ar dokumentai, kurie pateikiami Žemės informacinėje sistemoje. Valstybės poreikiams reikalinga valstybinė žemė, kuri neperduodama patikėjimo teise naudoti šio straipsnio 1 dalies 2 punkte nurodytam subjektui, identifikuojama ir valstybinės žemės perdavimo patikėjimo teise naudoti procesas nustatomas Vyriausybės tvirtinamose taisyklėse. Vyriausybės nutarimą ir priėmimo–perdavimo aktus rengia Aplinkos ministerija, juos derindama su Nacionaline žemės tarnyba ir savivaldybėmis.
 42. Lietuvos Respublikos Vyriausybė, vadovaudamasi Žemės įstatymo 7 straipsnio 1 dalies 2 punktu, 4 ir 8 dalimis, Lietuvos Respublikos miškų įstatymo 4 straipsnio 10 dalies 2 punktu,  2024 m. sausio 10 d. priėmė nutarimą Nr. 32 „Dėl valstybinės žemės sklypų (jų dalių) ir žemės sklypais nesuformuotos valstybinės žemės plotų perdavimo valdyti savivaldybėms patikėjimo teise“, kurio 1.22 punktu Nacionalinės žemės tarnybos prie Aplinkos ministerijos patikėjimo teise valdomus Kretingos rajono savivaldybės teritorijos ribose esančius valstybinės žemės sklypus (jų dalis) ir žemės sklypais nesuformuotos valstybinės žemės plotus valdyti patikėjimo teise Kretingos rajono savivaldybei – pagal 22 priede nurodytą sąrašą ir pridedamą Kretingos rajono savivaldybei patikėjimo teise valdyti perduodamų savivaldybės miestų ir miestelių teritorijų ribose esančių žemės sklypais nesuformuotos valstybinės žemės plotų planą. 
[bookmark: _Hlk213585554]43. Byloje ginčo, kad žemės sklypais nesuformuotos valstybinės žemės plotas, esantis adresu Nuasmeninta, Salantai, Kretingos r. sav., kuriame yra ir pareiškėjai nuosavybes teise priklausantys statiniai, perduotas valdyti Kretingos rajono savivaldybei patikėjimo teise, nėra.
44. Byloje pripažįstama ir aplinkybė, kad pareiškėja žemės sklypais nesuformuotos valstybinės žemės plotą, esantį adresu Nuasmeninta, Salantai, Kretingos r. sav., kuriame yra ir jai nuosavybes teise priklausantys statiniai, iki 2024 m. spalio 11 d. naudojo nuomos pagrindais. 
45. Valstybės ir savivaldybės institucijų ir įstaigų ir valstybės įmonių kompetencija žemės santykių srityje reglamentuota Žemės įstatymo 32 straipsnyje. 
46. Nacionalinės žemės tarnybos kompetencija žemės santykių srityje apibrėžta Žemės įstatymo 32 straipsnio 3 dalies 1-17 punktuose. 
46.1. Žemės įstatymo 32 straipsnio  4 dalyje nustatyta, kad valstybinė teritorijų planavimo ir statybos inspekcija prie Aplinkos ministerijos: 1) organizuoja ir vykdo žemės naudojimo valstybinę priežiūrą; 2) atlieka kitas Teritorijų planavimo, statybos ir žemės naudojimo valstybinės priežiūros įstatyme nustatytas funkcijas. 
47. Pagal Žemės įstatymo 36 straipsnį žemės naudojimo valstybinę priežiūrą Teritorijų planavimo, statybos ir žemės naudojimo valstybinės priežiūros įstatymo nustatyta tvarka organizuoja ir vykdo Valstybinė teritorijų planavimo ir statybos inspekcija, koordinuoja Aplinkos ministerija. 
 48. Priežiūros įstatymo 7 straipsnio 1 dalies, 2 dalies 2 punktas nustato, kad žemės naudojimo valstybinę priežiūrą Teritorijų planavimo, statybos ir žemės naudojimo valstybinės priežiūros įstatymo nustatyta tvarka organizuoja ir vykdo Valstybinė teritorijų planavimo ir statybos inspekcija, koordinuoja Aplinkos ministerija.
49. Žemės įstatymo 32 straipsnio 6 dalies 2 punkte nustatyta, kad Lietuvos Respublikos vietos savivaldos įstatymo (toliau – Vietos savivaldos įstatymas) 27 straipsnio 2 dalies 29 punkte nurodytus sutikimus išduoda meras.
50. Vietos savivaldos įstatymo 27 straipsnio 2 dalies 29 punkte nustatyta, kad  meras išduoda sutikimus dėl savivaldybės patikėjimo teise valdomos valstybinės žemės naudojimo, susijusius su statytojo teisės įgyvendinimu, susisiekimo komunikacijų, inžinerinių tinklų tiesimu, veikla vandens telkiniuose ir žemės gelmių tyrimu, ir priima sprendimus dėl sandoriu nustatomų servitutų patikėjimo teise valdomuose valstybinės žemės sklypuose nustatymo.
51. Nacionalinė žemės tarnyba pagal aplinkos ministro tvirtinamas taisykles vykdo valstybinės žemės patikėtinių, turinčių teisę sudaryti šiame įstatyme nustatytus valstybinės žemės sandorius Žemės įstatymo 361 straipsnio 1 dalis. Žemės sandoriai reglamentuojami Žemės įstatymo V skyriuje. Vietos savivaldos įstatymo 27 straipsnio 2 dalies 29 punkte nurodytų sutikimų išdavimo kontrolė nepatenka į Žemės įstatymo 361 straipsnio 1 dalies reguliavimo sritį.
52. Pagal Viešojo administravimo įstatymo (toliau – VAĮ) 2 straipsnio 5 dalyje nustatytą sąvoką administracinis sprendimas – tai teisės aktų reglamentuotu būdu ir (ar) forma išreikšta vienkartinė viešojo administravimo subjekto valia dėl teisės taikymo, privaloma ir skirta konkrečiam asmeniui ar individualiai apibrėžtai asmenų grupei. 
53. Vietos savivaldos įstatymo 27 straipsnio 2 dalies 29 punkte nurodyti sutikimai nėra administraciniai sprendimai, kaip jie suprantami pagal Viešojo administravimo įstatymo 2 straipsnio 5 dalį.
54. Pareiškėjos skundo argumentas, kad NŽT pareiškėjos skundą privalėjo nagrinėti vadovaudamasi Žemės įstatymo 361 straipsnio nuostatomis, yra nepagrįsta.
55. VAĮ 11 straipsnio 3 dalies 6 punkte nustatyta, kad prašymas ar skundas viešojo administravimo subjekto vadovo arba jo įgalioto pareigūno ar valstybės tarnautojo, kito įstatymų nustatytą specialų statusą turinčio fizinio asmens sprendimu gali būti nenagrinėjamas, jeigu prašymas ar skundas viešojo administravimo subjektui pateiktas ne pagal kompetenciją.
56. Jeigu viešojo administravimo subjektas pagal kompetenciją negali spręsti prašyme ar skunde išdėstytų klausimų ar priimti administracinės procedūros sprendimo dėl prašyme ar skunde išdėstyto klausimo, jis jo nenagrinėja ir ne vėliau kaip per 5 darbo dienas nuo prašymo ar skundo gavimo dienos persiunčia jį kompetentingam viešojo administravimo subjektui, ir apie tai praneša asmeniui (VAĮ 11 straipsnio 4 dalis).
57. NŽT, atsisakydama nagrinėti pareiškėjos skundus kaip nepriskirtinus NŽT kompetencijai ir pareiškėjos skundus persiųsdama Inspekcijai, Žemės įstatymo ir Viešojo administravimo įstatymo nuostatų nepažeidė. Todėl pareiškėjos reikalavimas panaikinti NŽT Sprendimą atmestinas kaip nepagrįstas (Administracinių bylų teisenos įstatymo 88 straipsnio 1 punktas). 

Dėl neturtinės žalos atlyginimo

58. VAĮ 39 straipsnyje nustatyta, kad turtinė ir neturtinė žala, atsiradusi dėl viešojo administravimo subjektų neteisėtų administracinių aktų, atlyginama Civilinio kodekso ir Lietuvos Respublikos žalos, atsiradusios dėl valdžios institucijų neteisėtų veiksmų, atlyginimo ir atstovavimo valstybei ir Lietuvos Respublikos Vyriausybei įstatymo nustatytais pagrindais ir tvarka. 
59. Civilinio kodekso (toliau – CK)  6.263 straipsnio 1 dalyje numatyta kiekvieno asmens (taip pat ir valstybės valdžios institucijų) pareiga laikytis tokių elgesio taisyklių, kad savo veiksmais (veikimu ar neveikimu) nepadarytų žalos kitam asmeniui. Padaryta turtinė žala, o įstatymų numatytais atvejais ir neturtinė žala, turi būti visiškai atlyginama atsakingo asmens. 
60. Žalą, atsiradusią dėl savivaldybės valdžios institucijų neteisėtų aktų, privalo atlyginti savivaldybė iš savivaldybės biudžeto nepaisydama savo darbuotojų kaltės (CK 6.271 straipsnio 1 dalis). Bylose dėl žalos atlyginimo, kai žalą privalo atlyginti savivaldybė, savivaldybei atstovauja savivaldybės institucija, dėl kurios neteisėtų veiksmų atsirado žala (CK 6.273 straipsnio 2 dalis). 
61. Civilinei atsakomybei atsirasti paprastai yra būtinos keturios sąlygos: neteisėti veiksmai (CK 6.246 straipsnis), priežastinis ryšys tarp neteisėtų veiksmų ir žalos (CK 6.247 straipsnis), teisės pažeidėjo kaltė (CK 6.248 straipsnis) ir teisės pažeidimu padaryta žala (CK 6.249 straipsnis), tačiau CK 6.271 straipsnyje nustatyta viešoji atsakomybė atsiranda esant trims sąlygoms: neteisėtiems veiksmams ar neveikimui, žalai ir priežastiniam ryšiui tarp neteisėtų veiksmų (neveikimo) ir žalos. 
62. Vadinasi, reikalavimas dėl žalos atlyginimo (tiek turtinės, tiek neturtinės) gali būti patenkinamas nustačius neteisėtus pareiškėjo nurodytos valdžios institucijos veiksmus, žalos pareiškėjui padarymo faktą ir priežastinį ryšį tarp minėtos institucijos neteisėtų veiksmų ir atsiradusios žalos. Pagrindinis viešosios atsakomybės elementas – neteisėti veiksmai, kurių buvimas arba nebuvimas iš esmės lemia, ar tikslinga byloje vertinti likusias sąlygas. Valstybės civilinė atsakomybė atsiranda tada, kai valdžios institucijų darbuotojai neveikė taip, kaip pagal įstatymus šios institucijos ar jų darbuotojai privalėjo veikti. 
63. Kasacinio teismo praktikoje laikomasi pozicijos, kad neteisėti veiksmai kaip valstybės civilinės atsakomybės pagal CK 6.271 straipsnį sąlyga nustatomi pagal tai, ar viešosios valdžios institucijos turėjo teisinę pareigą, ar objektyviai ją vykdė ir ar vykdė tinkamai. Kartu turi būti įvertinta, ar viešosios valdžios institucijos nepažeidė bendrosios rūpestingumo pareigos (CK 6.246 straipsnio 1 dalis) (Lietuvos Aukščiausiojo Teismo 2016 m. gruodžio 20 d. nutartis civilinėje byloje Nr. 3K-3-528-706/2016, 23 punktas; 2020 m. lapkričio 19 d. nutartis civilinėje byloje Nr. e3K-3-307-969/2020, 37 punktas). 
64. Sprendžiant dėl atitinkamos valstybės valdžios institucijos (jos pareigūnų) veikos neteisėtumo (CK 6.271 straipsnio prasme), kiekvienu atveju yra būtina nustatyti, kokios konkrečios teisės normos, kurios reglamentuoja skundžiamos institucijos veiklą, buvo pažeistos, kaip būtent šie pažeidimai pasireiškė asmens, teigiančio, kad jis dėl tokių veiksmų (neveikimo) patyrė žalą, atžvilgiu, taip pat tai, ar atitinkamos pasekmės (jei jos nustatomos) atsirado būtent dėl tų valstybės institucijų, pareigūnų neteisėtų veiksmų (Lietuvos vyriausiojo administracinio teismo 2023 m. rugsėjo 27 d. nutartis administracinėje byloje Nr. eA-609-602/2023; 2024 m. sausio 24 d. nutartis administracinėje byloje Nr. eA-878-556/2024 ir kt.). 
65. Šioje byloje pareiškėjos reikalavimas dėl neturtinės žalos atlyginimo kildinimas iš neteisėtų Kretingos rajono savivaldybės administracijos veiksmų rengiant, patvirtinant ir paprastu paštu pareiškėjai išsiunčiant Kretingos rajono savivaldybės administracijos Architektūros ir teritorijų planavimo skyriaus 2024 m. birželio 14 d. raštą Nr. (4.1.9 Mr) D3-3997 „Dėl informacijos pateikimo“.
66. Kaip jau buvo nurodyta, Kretingos rajono savivaldybės meras 2024 m. birželio 27 d. raštu Nr. (4.1.17 Mr) D3-4270 „Dėl sutikimo statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai“ įformino  sutikimą neprieštarauti dėl gyvenamojo namo rekonstrukcijos, tvoros ir pagalbinio ūkio pastato statybos žemės sklype (kadastro Nr. Nuasmeninta) M. Nuasmeninta, Salantų m., Kretingos r. sav., atitinkamai 1,39 m, 0,00 m bei 1,05 m atstumu iki gretimybėje esančios nesuformuotos valstybinės žemės.  
67. Kretingos rajono savivaldybės meras sutikimą statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai, priėmė įvertinęs ir aplinkybę, kad valstybinės žemės, kuri nesuformuota atskiru žemės sklypu, naudotoja – pareiškėja Taisyklių nustatyta tvarka nepateikė informacijos apie sutikimą/nesutikimą rekonstruoti vieno buto gyvenamąjį namą adresu M. Nuasmeninta, Salantų m., Kretingos r. sav. Kretingos rajono savivaldybės meras laikė, kad pareiškėja – valstybinės žemės naudotoja neprieštarauja dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai.
68. Taisyklių 9 punkte nustatyta, kad Kretingos rajono savivaldybės administracijos Architektūros ir teritorijų planavimo skyrius, gavęs Prašymą išduoti Sutikimą ir visus šių Taisyklių 4 punkte nurodytus dokumentus ir nustatęs, kad nėra Taisyklių 6 punkte nurodytų atvejų, dėl kurių Sutikimas negali būti išduodamas, tačiau nustatęs, kad planuojama statinį statyti žemės sklype, besiribojančiame su naudojamu valstybinės žemės sklypu, per 5 darbo dienas nuo Prašymo išduoti Sutikimą gavimo dienos elektroninėmis priemonėmis kreipiasi į valstybinės žemės naudotoją, prašydamas per 3 darbo dienas pateikti informaciją, ar valstybinės žemės sklypo naudotojas neprieštarauja statinio statybai.
69. Taisyklių 9 punkte nustatyta, kad tais atvejais, kai nėra žinomas valstybinės žemės naudotojo elektroninio pašto adresas ir nėra galimybės informuoti valstybinės žemės naudotoją elektroninėmis priemonėmis, informacija per 5 darbo dienas nuo Prašymo išduoti Sutikimą gavimo dienos pateikiama raštu, o asmuo, pateikęs Prašymą išduoti Sutikimą, Sutikimo paslaugos priemonėmis informuojamas, kad Prašymo išduoti Sutikimą nagrinėjimo terminas, pagal Lietuvos Respublikos viešojo administravimo įstatymo 10 straipsnio 4 dalies nuostatas, pratęsiamas 10 darbo dienų.
69.1. Šio punkto nuostatos netaikomos, kai kartu su Prašymu išduoti Sutikimą yra pateikiamas valstybinės žemės sklypo naudotojo sutikimas dėl planuojamo statyti statinio žemės sklype, besiribojančiame su naudojamu valstybinės žemės sklypu.
70. Pagal Taisyklių 10 punktą  Kretingos rajono savivaldybės administracijos Architektūros ir teritorijų planavimo skyrius, kreipdamasis į šių Taisyklių 9 punkte nurodytą subjektą, nurodo, kad subjektas per 3 darbo dienas nuo informacijos gavimo turi pateikti nuomonę dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai. Taisyklių 9 punkte nurodytas subjektas turi būti informuotas, kad nepateikus prašomos informacijos per 3 darbo dienas, bus laikoma, kad minėtas subjektas neprieštarauja dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai. 
71. Taigi Taisyklėse nustatytas reguliavimas suponuoja išvadą, kad valstybinės žemės sklypo naudotojas apie planuojamą statyti statinį žemės sklype, besiribojančiame su naudojamu valstybinės žemės sklypu, turi būti informuotas tinkamai. 
72. Byloje nustatyta, kad statytoja prašymą dėl gyvenamojo namo rekonstrukcijos, tvoros ir pagalbinio ūkio pastato statybos žemės sklype (kadastro Nr. Nuasmeninta) M. Nuasmeninta, Salantų m., Kretingos r. sav., atitinkamai 1,39 m, 0,00 m bei 1,05 m atstumu iki gretimybėje esančios nesuformuotos valstybinės žemės Kretingos rajono savivaldybės administracijai pateikė 2024 m. balandžio 11 d. 
73. Kretingos rajono savivaldybės administracijos Architektūros ir teritorijų planavimo skyriaus vedėja 2024 m. birželio 14 d. parengė raštą (4.1.9Mr) D3-3997 „Dėl informacijos pateikimo“ su priedu, adresuotą pareiškėjai ir paprašė jos pateikti informaciją apie sutikimą/nesutikimą rekonstruoti vieno buto gyvenamąjį namą adresu M. Nuasmeninta, Salantų m., Kretingos r. sav., bei statyti tvorą ant sklypo ribos. 
74. Atsakovė Kretingos rajono savivaldybė, atstovaujama Administracijos, pripažįsta, kad Administracijos Architektūros ir teritorijų planavimo skyriaus vedėjos 2024 m. birželio 14 d.  raštas (4.1.9Mr) D3-3997 „Dėl informacijos pateikimo“ pareiškėjai išsiųstas pagal VĮ „Registrų centras“ Nekilnojamojo turto registro duomenų bazės 2024 m. kovo 26 d. išraše nurodytą pareiškėjos turto buvimo adresą, t. y. Erlos  1.
75. Akcinės bendrovės (toliau – AB) „Lietuvos paštas“ 2024 m. birželio 14 d. Ataskaita už suteiktas paslaugas, patvirtina tik tiek, kad pareiškėjai adresu Nuasmeninta, Salantai, buvo siunčiama pašto siunta Nr. UE197338145LT, kuri pašto skyriuje priimta 2024 m. birželio 14 d. Nurodytoje Ataskaitoje už suteiktas paslaugas duomenų apie šios pašto siuntos pristatymą pareiškėjai nėra.
76. Remiantis viešai prieinamais AB „Lietuvos paštas“ siuntų sekimo informacijos duomenimis, pašto siunta Nr.UE197338145LT neegzistuoja. Duomenų, kad pašto paslaugos teikėjas šią siuntą pareiškėjai įteikė vadovaudamasis Lietuvos Respublikos pašto įstatymu, nėra.
77. Taigi byloje įrodymų, patvirtinančių, jog Kretingos rajono savivaldybės administracijos Architektūros ir teritorijų planavimo skyriaus vedėjos 2024 m. birželio 14 d. raštas (4.1.9Mr) D3-3997 „Dėl informacijos pateikimo“ buvo įteiktas pareiškėjai, nėra. Ši faktinė aplinkybė suponuoja išvadą, kad pareiškėja nebuvo informuota apie planuojamą statyti statinį žemės sklype, besiribojančiame su jos naudojamu valstybinės žemės sklypu.
78. Pareiškėjos į bylą pateikta Valstybinės žemės nuomos deklaracija už 2022 metus  patvirtina, kad pareiškėja gyvena adresu Nuasmeninta, Rastinėnų kaimas,  Sudervės sen., Vilniaus r. sav. Šis pareiškėjos gyvenamosios vietos adresas Kretingos rajono savivaldybei buvo žinomas. 
79. Nagrinėjamos bylos kontekste pažymėtina ir tai, kad Kretingos rajono savivaldybės mero 2024 m. balandžio 15 d. potvarkiu Nr. V3-224 „Dėl valstybinės žemės sklypo, Nuasmeninta, Salantų m., Kretingos r. sav., formavimo ir pertvarkymo projekto tvirtinimo“  patvirtintas valstybinės žemės sklypo, Nuasmeninta, Salantų m., Kretingos r. sav., formavimo ir pertvarkymo projektas, kurio  rengimo iniciatorius – fizinis asmuo. Žemėtvarkos planavimo dokumentų rengimo informacinės sistemos (toliau – ŽPDRIS) duomenimis šio projekto rengimo iniciatorius buvo pareiškėja. ŽPDRIS duomenimis sprendimas dėl žemės sklypų formavimo ir pertvarkymo projekto rengimo pagal iniciatoriaus prašymą priimtas 2019 m. rugpjūčio 28 d.
80. Teisėjų kolegijos vertinimu, Administracijos atsakingi darbuotojai, išsiųsdami pareiškėjai Administracijos Architektūros ir teritorijų planavimo skyriaus vedėjos 2024 m. birželio 14 d. raštą (4.1.9Mr) D3-3997 „Dėl informacijos pateikimo“ pareiškėjos negyvenamu adresu ir neįsitikinę, kad pašto siunta, kuria buvo siunčiamas nurodytas raštas, pareiškėjai buvo įteikta, pažeidė Taisyklių 9 ir 10 punktų nuostatas.  
81. Šis pažeidimas apribojo pareiškėjos Taisyklėse nustatytą teisę prieštarauti dėl gyvenamojo namo rekonstrukcijos, tvoros ir pagalbinio ūkio pastato statybos žemės sklype (kadastro Nr. Nuasmeninta) M. Nuasmeninta, Salantų m., Kretingos r. sav., atitinkamai 1,39 m, 0,00 m bei 1,05 m atstumu iki gretimybėje esančios nesuformuotos valstybinės žemės. Nurodytos pareiškėjos teisės pažeidimą lėmė neteisėti Administracijos atsakingų darbuotojų veiksmai. Informacija  dėl gyvenamojo namo rekonstrukcijos, tvoros ir pagalbinio ūkio pastato statybos žemės sklype (kadastro Nr. Nuasmeninta) M. Nuasmeninta, Salantų m., Kretingos r. sav., pareiškėjai išsiųsta pažeidžiant Taisyklių 9 ir 10 punkto reikalavimus.
82. Pagal CK 6.250 straipsnio 1 dalį, neturtinė žala yra asmens fizinis skausmas, dvasiniai išgyvenimai, nepatogumai, dvasinis sukrėtimas, emocinė depresija, pažeminimas, reputacijos pablogėjimas, bendravimo galimybių sumažėjimas ir kita, teismo įvertinti pinigais. Šio straipsnio 2 dalyje nurodyta, kad teismas, nustatydamas neturtinės žalos dydį, atsižvelgia į jos pasekmes, šią žalą padariusio asmens kaltę, jo turtinę padėtį, padarytos turtinės žalos dydį bei kitas turinčias reikšmės bylai aplinkybes, taip pat į sąžiningumo, teisingumo ir protingumo kriterijus. 
83. Teisėjų kolegijai nekyla abejonių, kad pareiškėjos skunde nurodyta patirta moralinė skriauda, dvasiniai išgyvenimai, nusivylimas, nepasitikėjimas savivaldos institucija, nepatogumai, buvo patirti dėl jos atžvilgiu atliktų Administracijos atsakingų darbuotojų neteisėtų veiksmų. Todėl yra pagrindas pripažinti, kad pareiškėja dėl institucijos neteisėtų veiksmų patyrė neturtinę žalą, o neteisėtus veiksmus bei padarytą žalą sieja priežastinis ryšys. 
84. Aiškindamas CK 6.250 straipsnio nuostatas, Lietuvos vyriausiasis administracinis teismas savo praktikoje yra pažymėjęs, kad atlygintinos neturtinės žalos dydžio nustatymas yra teismo prerogatyva. Tai reiškia, kad, nustatant atlygintinos neturtinės žalos dydį, neturi būti vadovaujamasi bendrosiomis reikalavimo (dėl tokios žalos atlyginimo) pagrįstumo įrodinėjimo taisyklėmis, o turi būti taikomi tik teismui adresuoti žalos dydžio nustatymo kriterijai, nurodyti CK 6.250 straipsnio 2 dalyje, tarp jų ir sąžiningumo, teisingumo bei protingumo kriterijai (žr., pvz., Lietuvos vyriausiojo administracinio teismo 2014 m. kovo 13 d. nutartį administracinėje byloje Nr. A143-339/2014). Lietuvos vyriausiasis administracinis teismas taip pat yra nurodęs, kad CK 6.250 straipsnio 2 dalyje įtvirtintas kriterijų sąrašas nėra baigtinis. Teismas turi įvertinti visumą kriterijų, turinčių įtakos neturtinei žalai nustatyti, ir neturi būti sureikšminamas nė vienas kriterijus atskirai. Neturtinės žalos atlyginimo teisinius pagrindus, kaip žalos atlyginimo dydžio nustatymą, lemia šios žalos prigimtis ir objektas (žr., pvz., Lietuvos vyriausiojo administracinio teismo 2013 m. rugsėjo 5 d. nutartį administracinėje byloje Nr. A520-1168/2013; 2014 m. balandžio 15 d. nutartį administracinėje byloje Nr. A556-1093/2014). 
85. Kretingos rajono savivaldybė, atstovaujama Kretingos rajono savivaldybės administracijos, jokių prieštaravimų dėl žalos dydžio atsiliepime nenurodė.
86. Kolegijos vertinimu, patirta neturtinė žala turi būti atlyginta pinigais. Teisėjų kolegija, nustatydama neturtinės žalos dydį, atsižvelgia į tai, kad pareiškėjai nuosavybės teise priklausantys statiniai valstybinėje žemėje, nesuformuotoje atskiru žemės sklypu, esančioje adresu  Nuasmeninta,  Salantai, Kretingos r. sav., buvo iki 2024 m. birželio 13 d. Nacionalinės žemės tarnybos prie Aplinkos ministerijos Nekilnojamojo turto kadastro skyriaus vyresniojo patarėjo 2024 m. birželio 13 d. sprendimu Nr. 1SK-14022-(10.1 E.) suformuotas 0.2121 ha žemės sklypas, unikalus Nr. Nuasmeninta, esantis Nuasmeninta, Salantai, Kretingos r. sav. Nurodyto žemės sklypo naudojimo būdas: vienbučių ir dvibučių gyvenamųjų pastatų teritorijos. Pareiškėja 1/2 žemės sklypo (unikalus                       Nr. Nuasmeninta) dalį pagal 2024 m. spalio 11 d.  Pirkimo-pardavimo sutartį Nr. 2724 įsigijo iš Lietuvos Respublikos ir yra šio žemės sklypo bendrasavininkė. 
87. Pareiškėjos prašoma priteisti 1 000 Eur dydžio neturtinė žala yra pagrįsta. Pareiškėjos reikalavimas dėl neturtinės žalos atlyginimo tenkinamas visiškai (Administracinių bylų teisenos įstatymo 88 straipsnio 4 punktas).
88. Proceso dalyviai procesiniuose dokumentuose išdėstė daugiau argumentų, tačiau, teismo nuomone, jie nėra esminiai sprendžiant šią administracinę bylą ir niekaip nekeičia šiame sprendime padarytos išvados, todėl jų teismas nenagrinės. Šiame kontekste paminėtina, kad Europos Žmogaus Teisių Teismo ir Lietuvos vyriausiojo administracinio teismo praktikoje ne kartą pažymėta, jog teismo pareiga pagrįsti priimtą spendimą neturėtų būti suprantama kaip reikalavimas detaliai atsakyti į kiekvieną argumentą (žr., pvz., Europos Žmogaus Teisių Teismo 1994 m. balandžio 19 d. sprendimą Van de Hurk prieš Nyderlandus (pareiškimo Nr. 16034/90); 1997 m. gruodžio 19 d. sprendimą Helle prieš Suomiją (pareiškimo Nr. 20772/92); Lietuvos vyriausiojo administracinio teismo 2011 m. lapkričio 14 d. nutartį administracinėje byloje Nr. A261-3555/2011; 2016 m. liepos 1 d. sprendimą administracinėje byloje Nr. A-3707-575/2016).

Dėl bylinėjimosi išlaidų

89. Pareiškėja prašo priteisti bylinėjimosi išlaidas.
90. Administracinių bylų teisenos įstatymo 40 straipsnio 1 dalyje nustatyta, kad proceso šalis, kurios naudai priimtas sprendimas, turi teisę gauti iš kitos proceso šalies savo išlaidų atlyginimą. Administracinių bylų teisenos įstatymo 41 straipsnio 1 dalyje nustatyta, kad dėl išlaidų atlyginimo suinteresuota proceso šalis iki bylos išnagrinėjimo iš esmės pabaigos teismui pateikia prašymą raštu su išlaidų paskaičiavimu ir pagrindimu. Prašymus dėl išlaidų atlyginimo teismas išnagrinėja priimdamas sprendimą dėl administracinės bylos. 
91. Iš byloje pateiktų duomenų matyti, kad pareiškėja už skundą sumokėjo 22,50 Eur žyminio mokesčio.
92. Atsižvelgiant į tai, kad pareiškėjos skundo reikalavimai dėl Inspekcijos Sprendimo ir NŽT sprendimo panaikinimo netenkinami, pareiškėjai priteisti žyminį mokestį, sumokėtą už skundą nėra pagrindo. 
93. Kitų duomenų apie patirtas bylinėjimosi išlaidas iki bylos nagrinėjimo iš esmės pabaigos pareiškėja teismui nepateikė.

              Teisėjų kolegija, vadovaudamasi Lietuvos Respublikos administracinių bylų teisenos įstatymo 40-41 straipsniais,  84 straipsniu, 86–87 straipsniais, 88 straipsnio 4 punktu, 132 straipsnio 1 dalimi, 133 straipsniu, 

n u s p r e n d ž i a:

Pareiškėjos Nuasmeninta skundą tenkinti iš dalies.
Priteisti iš Kretingos rajono savivaldybės, atstovaujamos Kretingos rajono savivaldybės administracijos, pareiškėjos Nuasmeninta naudai 1 000 Eur (vieną tūkstantį eurų) neturtinės žalos atlyginimo.
Kitą pareiškėjos Nuasmeninta skundo dalį atmesti kaip nepagrįstą. 
Pareiškėjos Nuasmeninta prašymo dėl bylinėjimosi išlaidų atlyginimo netenkinti.
Sprendimas per trisdešimt kalendorinių dienų nuo jo paskelbimo dienos gali būti skundžiamas apeliaciniu skundu Lietuvos vyriausiajam administraciniam teismui, apeliacinį skundą paduodant per Regionų administracinio teismo Vilniaus rūmus.


Teisėjos  					Nuasmeninta

                                                                                                            Nuasmeninta-Lavrinovič

